БИЕИЙН ТАМИР, СПОРТЫН ТУХАЙ ХУУЛЬ (ШИНЭЧИЛСЭН

НАЙРУУЛГА)-ИЙН ТӨСЛИЙН ТОВЧ ТАНИЛЦУУЛГА

Монгол Улсын Их Хурлын 2020 оны 05 сарын 13-ны өдрийн 52 дугаар тогтоолоор баталсан "Алсын хараа-2050" Монгол Улсын урт хугацааны хөгжлийн бодлогын баримт бичигт “Эрүүл, идэвхтэй амьдралын хэв маяг ... ” зорилтыг дэвшүүлсэн бөгөөд “Идэвхтэй амьдралын хэвшилтэй иргэн, гэр бүлийг дэмжиж, биеийн тамир, спортын ээлтэй орчныг бүрдүүлэх”-ийн тулд 2021-2030 онд Биеийн тамир, спортын чанар, хүртээмжтэй, үр дүнтэй тогтолцоог бүрдүүлэх тухай заасан.

“Монгол Улсын хууль тогтоомжийг 2024 он хүртэл боловсронгуй болгох үндсэн чиглэл батлах тухай” Монгол Улсын Их Хурлын 2021 оны 01 дүгээр сарын 22-ны өдрийн 12 дугаар тогтоолд Биеийн тамир, спортын тухай хуульд нэмэлт, өөрчлөлт оруулахаар тусгасан.

“Засгийн газарт чиглэл өгөх тухай” Монгол Улсын Ерөнхийлөгчийн 2022 оны 04 дүгээр сарын 05-ны өдрийн 43 дугаар зарлигаар “Эрүүл Монгол хүн” хөтөлбөрийг боловсруулж, хэрэгжилтийг хангах арга хэмжээний хүрээнд иргэд, хүүхэд залуучуудын чөлөөт цагийг зөв боловсон өнгөрөөх, биеийн тамир, спортоор хичээллэх орчин нөхцөлийг бүрдүүлэхэд зохион байгуулалт, хөрөнгө, санхүүгийн дэмжлэг үзүүлж, энэ чиглэлээр үйл ажиллагаа явуулж байгаа аж ахуйн нэгж, байгууллагуудыг дэмжин хамтран ажиллах чиглэлийг Монгол Улсын Засгийн газарт өгсөн байдаг.

Түүнчлэн Монгол Улсын Засгийн газрын 2020-2024 оны үйл ажиллагааны хөтөлбөрт “Хүн амыг хөдөлгөөний дутагдлаас урьдчилан сэргийлэх, эрүүл амьдрах зан төлөвт насан туршийн дадал олгох зорилго бүхий биеийн тамир, спортын хүртээмжтэй үйлчилгээ үзүүлэх төр, хувийн хэвшлийн түншлэлд суурилсан нээлттэй, уян хатан тогтолцоог үндэсний хэмжээнд бүрдүүлнэ” гэж заасан нь Биеийн тамир, спортын тухай хуулийг үзэл баримтлалын түвшинд эргэн харах, шинэчлэх шаардлага бий болсон.

Улсын Их Хурлын Боловсрол, соёл, шинжлэх ухаан, спортын байнгын хороо Биеийн тамир, спортын тухай хуулийн хэрэгжилтийг шалгаж, санал, дүгнэлт гаргах, шийдвэрийн төсөл боловсруулах үүрэг бүхий Ажлын хэсгийг байгуулж 2021 оны 05 дугаар сард, тус Ажлын хэсгийн тайланг 2021 оны 10 дугаар сарын 19-ний өдөр хэлэлцэж, “Биеийн тамир, спортын тухай хуулийн хэрэгжилтийг хангах зарим арга хэмжээний тухай” тогтоол баталсан.

Тус тогтоолд Биеийн тамир, спортын тухай хуулийн хэрэгжилт, цаашид боловсронгуй болгох арга замыг тодорхойлох, мэргэжлийн байгууллагаар судалгаа хийлгүүлгэх, судалгааны үр дүнд санал, зөвлөмж боловсруулах, Монгол Улсын Засгийн газрын 2020-2024 оны үйл ажиллагааны хөтөлбөрт тусгагдсан суманд биеийн тамирын арга зүйч ажиллуулах, зарим дүүргийн спорт цогцолборыг ашиглалтад оруулах, магадлан итгэмжлэгдсэн спорт кпубэд хичээллэсэн иргэний төлбөрийн тодорхой хувийг Эрүүл мэндийн даатгалын сангаас төлөх хуулийн зарим заалтыг сэргээн хэрэгжүүлэх, тамирчны ёс зүйн дүрмийн хэрэгжилтийн талаар санал боловсруулах, нийтийн биеийн тамирын арга хэмжээ, уралдаан тэмцээн зохион байгуулахад улсын төсвөөс олгодог санхүүжилтийг оновчтой болгох, иргэдийн идэвхтэй хөдөлгөөнөөр хичээллэх орчин нөхцөлийг бүрдүүлах талаар, Спортын анагаах ухаан, эрдэм шинжилгээний төвийн үйл ажиллагаанд нэн шаардлагатай байгаа тоног төхөөрөмжийн санхүүжилтийн асуудлыг шийдвэрлэх талаар, биеийн тамирын багш бэлтгэж байгаа одоогийн тогтолцоог боловсронгуй болгох, давтан бэлтгэх тогтолцоог боловсронгуй болгох талаар тус тус санал боловсруулах, Монгол Улсын Ерөнхийлөгчийн 2010 оны 53 дугаар зарлиг, Биеийн тамир, спортын тухай хуулийн 10.1.3 дахь заалтыг хэрэгжүүлэх зорилгоор иргэдийг эрүүл зөв амьдралын дадал хэвшилтэй болгоход бие бялдрын түвшин тогтоох сорил авах арга, аргачлалыг боловсронгуй болгох, сорилын стандартыг батлуулах талаар тодорхой арга хэмжээ авч хэрэгжүүлэхээр заасан байдаг.

Дээр зээсэн эрх зүйн үндэслэл, нөхцөл, шаардлагад үндэслэн Биеийн тамир, спортын тухай хуулийн шинэчилсэн найруулгын төслийг боловсрууллаа.

Биеийн тамир, спортын тухай хуулийн шинэчилсэн найруулгын төсөлд төрийн эрх барих дээд байгууллагын бодлого, чиглэл, удирдамж бүхий эрх зүйн баримт бичгийг хэрэгжүүлэх, энэ салбарт нэн тулгамдсан олон асуудлыг шийдвэрлэх зорилгоор дараах шинэ зохицуулалтыг хуулийн төсөлд шинээр тусгалаа:

1.Биеийн тамир, спортын тухай хуулийн зорилгыг “Биеийн тамир, спортоор дамжуулан бие бялдрын төдийгүй сэтгэл, оюуны боловсрол олгох, идэвхтэй хөдөлгөөн, амьдралын зөв дадал хэвшлийг дэмжих, биеийн тамир, спортын удирдлага, зохион байгуулалт, үйл ажиллагааны эрх зүйн үндсийг тодорхойлоход оршино” гэж тодорхойлсон.

Уг зорилгод “бие бялдрын төдийгүй сэтгэл, оюуны боловсрол олгох” болон “зөв дадал хэвшлийг дэмжих” гэж заасан нь сүүлийн арван жилийн хугацаанд дэлхий даяар өрнөж буй биеийн тамир, спортоор хичээллэх орчин нөхцөлийг сайжруулах, иргэдийнхээ хэрэгцээнд нийцүүлэх, бие бялдрын болон оюуны хувьд эрүүл, хөдөлмөрийн өндөр бүтээмжтэй иргэний тоог нэмэгдүүлэх чиг хандлагыг манай улсад хуульчлах боломжийг нээж өгсөнөөрөө одоо хүчин төгөлдөр үйлчилж байгаа хуулийн зорилгоос ялгаатай юм.

Хуулийн төслийг боловсруулахад Олон улсын Олимпын харти, Копенгагены тунхаглал, олон улсын хэмжээнд баталсан бусад бодлогын баримт болон 10 гаруй гадаад орны ижил төстэй хуулийн зорилго, үзэл баримтлалыг судалж, өндөр хөгжилтэй орнуудын хүртээмжтэй спорт, чанартай бие бялдрын боловсрол, идэвхтэй хөдөлгөөний хэв маягийг хэвшүүлэх бодлогыг бүтээлчээр нутагшуулахад чиглэгдсэн болно.

2.Нэгдсэн Үндэстний Боловсрол, соёл, шинжлэх ухааны байгууллага (ЮНЕСКО)-ын 2015 онд баталсан “Олон улсын бие бялдрын боловсрол, идэвхтэй хөдөлгөөн, спортын харти”-д “бие бялдрын боловсрол, идэвхтэй хөдөлгөөн, спорт нь хүн бүрийн суурь эрх мөн” хэмээн тунхагласнаар НҮБ-ийн гишүүн орнуудын биеийн тамир, спортын эрх зүйн хэм хэмжээг чиглүүлэх баримт бичиг болсон.

Энэ баримт бичигт улс үндэстний эрүүл чийрэг байхын үндэс нь зөвхөн төрийн бодлого, дэмжлэгээс гадна хувь хүн өөрийн эрүүл мэндийг сахин хамгаалах үүрэг, оролцоо хамгаас чухал болохыг тодорхойлж, эрх үүргийг зохицуулж өгсөн учир хуулийн шинэчилсэн найруулгын төсөлд “Иргэн, гэр бүлийн эрхэмлэх зүйл” гэсэнзохицуулалтыг шинээр нэмж тусгасан.

3.Тамирчин, дасгалжуулагч, шүүгч, ажилтан, арга зүйч оюун ухаан, бие бялдар, ёс суртахууны зөв хандлагатай бүтээлч иргэн, идэвхтэй амьдралын дадал хэвшилтэй гэр бүлийн орчныг төлөвшүүлэхийн төлөө ёс зүйн нийтлэг хэм хэмжээг сахин мөрдөхөөр хуулийн шинэчилсэн найруулгын төсөлд заасан.

Дээрх зохицуулалт нь нийгмийн хэрэгцээ шаардлагаас урган гарч ирсэн зүй ёсны асуудал бөгөөд Төрийн албан хаагчийн ёс зүйн тухай хууль, бусад эрх зүйн зохицуулалттай ижил зарчим, тогтолцоогоор явагдах болно. Тухайлбал, спортын холбоо бүр өөрийн ёс зүйн зөвлөлтэй байх, ёс зүйн хэм хэмжээг зөрчсөн тухай гомдлыг салбарын асуудал эрхэлсэн Засгийн газрын гишүүний дэргэдэх Ёс зүйн зөвлөл хэлэлцэн шийдвэрлэх, ёс зүйн зөрчил гаргасан тохиолдолд мөнгөн шагнал, урамшуулал олгохыг түр түдгэлзүүлэх, бусад арга хэмжээ авах зэрэг заалт шинээр тусгагдсан.

4.Одоо хүчин төгөлдөр үйлчилж байгаа Биеийн тамир, спортын тухай хуульд допингийн эсрэг үйл ажиллагааг зохицуулсан зүйл заалт хязгаарлагдмал, оролцогч талуудын чиг үүрэг тодорхой бус байдлаас шалтгаалсан олон хүндрэл бэрхшээл учирч байгааг залруулах шаардлага үүссэн болно.

Иймээс Монгол Улсын Засгийн газраас допингийн эсрэг үйл ажиллагааны тулгамдсан асуудлыг шийдвэрлэх зорилгоор холбогдох байгууллагуудын чиг үүрэг, ажлын уялдаа холбоо, хяналт, тэнцлийг боловсронгуй болгох зорилгоор Дэлхийн допингийн эсрэг байгууллага (WADA)-тай зөвшилцсөний үндсэн дээр допингийн эсрэг үйл ажиллагааг зохицуулсан хэм хэмжээг тусгай бүлэг болгон тусгалаа.

5.Спортын салбарт төр, хувийн хэвшлийн түншлэлийг бодитой хэрэгжүүлэх, хамтран ажиллах, төрөөс хөрөнгө оруулагч, үйлдвэрлэгч нарт үзүүлэх дэмжлэгийн асуудлаар олон удаагийн уулзалт, хэлэлцүүлэг зохион байгуулахад гарч байсан санал, тухайлбал, хувийн хэвшлийн спортын салбарт оруулж буй хөрөнгө оруулалтыг татварын бодлогоор дэмжих асуудал хамгийн оновчтой, үр дүнтэй арга мөн болохыг хувийн хэвшлийн төлөөллүүд илэрхийлсэн.

Иймд одоо дагаж мөрдөж байгаа хуульд аж ахуйн нэгжийн орлогоос төлөх татвар, гаалийн тарифын хоёр төрлийн хөнгөлөлт төрөөс үзүүлж байгааг хуулийн шинэчилсэн найруулгын төсөлд төрөөс татварын дөрвөн төрлийн зургаан хөнгөлөлт, дэмжлэг үзүүлэхээр тусгалаа.

6.Сүүлийн 10 жилд спортын төрөл, цар хүрээ, хамрах тамирчны тоо, үйл ажиллагаа өргөжихийн хирээр спорттой холбоотой, ялангуяа допингийн хэрэглээтэй холбогдсон маргаанууд олон гарах болсон тул энэ төрлийн харилцаа, зохицуулалтыг дэлгэрүүлэх шаардлага, Олон Улсын Олимпын харти, Дэлхийн допингийн эсрэг дүрмийг үндэслэн аливаа спорт, допингийн холбогдолтой маргааныг Олон улсын Спортын Арбитрын шүүхээр шийдвэрлэж байхаар зохицууллаа.

7.Хөгжлийн бэрхшээлтэй хүний эрхийн тухай НҮБ-ын конвенц, зөвлөмж, үндэсний хууль тогтоомжид хөгжлийн бэрхшээлээр ялгаварлан гадуурхахгүй байх зарчмыг баримталж хөгжлийн бэрхшээлтэй тамирчин, дасгалжуулагч, спортын холбоодын үйл ажиллагааг зохицуулсан 8 заалтыг шинээр орууллаа.

Мөн хуулийн төсөлд аймаг, нийслэл, дүүргийн биеийн тамир, спортын байгууллага өөрийн албан ёсны орон тоон дээр хөгжлийн бэрхшээлтэй хүний төлөөллийг авч ажиллуулах зохицуулалтыг шинээр нэмж тусгалаа.

8.Одоо хүчин төгөлдөр дагаж мөрдөж байгаа хуулиар биеийн тамир, спортын асуудал хариуцсан төрийн захиргааны байгууллага эдийн засаг, санхүүжилтийн зохицуулалтыг төвлөрсөн төсвийг захиран зарцуулах эрхийн хэмжээнд батлуулж аймаг, нийслэл, дүүрэгт хуваарилдаг зарчмаар явж байгаа боловч удирдлага, хүний нөөцийн асуудлыг тухайн аймаг, нийслэлийн удирдлага өөрийн эрх мэдлийн хүрээнд шийдвэрлэдэг холимог тогтолцоотойгоор явж ирсэн.

Харин хуулийн шинэчилсэн найруулгад биеийн тамир, спортын асуудал хариуцсан төрийн захиргааны байгууллага аймаг, нийслэлийн биеийн тамир, спортын хорооны даргыг томилж, чөлөөлөх эрхийг олгох босоо удирдлагын тогтолцоонд шилжүүлэхээр тусгалаа.

Мөн спортын салбарын албан хаагчдын нийгмийн асуудлыг шийдвэрлэх зорилгоор таван жил тутамд нэг удаа зургаан сарын үндсэн цалинтай тэнцэх хэмжээний мөнгөн тэтгэмжийг улсын төсвөөс олгохоор тусгалаа.

9.Өнөөдрийн байдлаар Монгол Улсын 330 сум, 204 хорооноос аймгийн төвийн 21, хөдөөгийн 83 суманд спортын арга зүйч ажиллаж байна. Цаашид засаг, захиргааны нэгжийн хэмжээнд иргэн бүрт идэвхтэй хөдөлгөөн, спорт, биеийн тамирын үйлчилгээг бүрэн хүргэх боломжийг нэмэгдүүлж, спортын арга хэмжээ зохион байгуулах зорилгоор хуулийн шинэчилсэн найруулгын төсөлд сум, хороонд орон тооны биеийн тамирын арга зүйч ажиллахаар тусгалаа.

Биеийн тамир спортын тухай хуулийн шинэчилсэн найруулгын төслийг хэлэлцүүлэх ажлыг 2023 болон 2024 оны эхээр зохион байгуулж, нийт 68 спорт холбоо, 5 мэргэжил, судалгааны байгууллага, аймаг, дүүргийн биеийн тамир, спортын төрийн байгууллагын 30 гаруй удирдах ажилтан, 300 гаруй тамирчин, дасгалжуулагч, шүүгч, 20 орчим хувийн хэвшлийн төлөөлөгч, хөрөнгө оруулагч, ивээн тэтгэгч, аж ахуйн нэгж, байгууллагын төлөөлөл оролцсон байна.

Хэлэлцүүлэг, зөвлөгөөнд оролцогчдоос дэвшүүлсэн саналын 72 хувийг хуулийн төсөлд тусгасан байна.

Түүнчлэн хуулийн төслийг олон нийтэд сурталчлан таниулах, олон нийтээс санал авах зорилгоор 2023 оны 12 дугаар сарын 19-ний өдрөөс эхлэн D.Parliament.mn цахим хуудсанд байршуулан хэлэлцүүлсэн.

МОНГОЛ УЛСЫН ЗАСГИЙН ГАЗАР